Det mest iøynefallende karaktertrekket er gjerne den generelle fasongen fruktlegemet har. De fleste matsopper tilhører stilksporesoppene eller sekkesporesoppene og er hattsopper, det vil si sopper som danner fruktlegemer med en stilk og en hatt. Svært mange hattsopper har stilken plassert sentrert under hatten, men det finnes også sopper med stilken litt til siden for midten, og hos noen kan stilken være sidestilt. Noen sopper har en hatt, men så godt som ingen stilk. Slike sopper vokser ofte på stubber eller trær, og er festet slik at fruktlegemet danner en vifteform eller et konsollformet utseende.